ลงทะเบียน โครงการลงทะเบียนเพื่อสวัสดิการแห่งรัฐ ปี 2565 เริ่มวันแรก 5 กันยายนถึง 19  ตุลาคมนี้
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า กระทรวงการคลังพร้อมเปิดรับลงทะเบียน โครงการลงทะเบียนเพื่อสวัสดิการแห่งรัฐ ปี 2565 ในวันที่ 5 กันยายน - 19 ตุลาคม 2565 โดยสามารถลงทะเบียนได้ผ่านทาง https://บัตรสวัสดิการแห่งรัฐ.mof.go.th หรือหน่วยงานรับลงทะเบียน 7 หน่วยงาน ได้แก่ สาขาของธนาคารเพื่อการเกษตรและสหกรณ์การเกษตร (ธ.ก.ส.) ธนาคารออมสิน ธนาคารกรุงไทย สำนักงานคลังจังหวัดทุกจังหวัด ที่ว่าการอำเภอทั่วประเทศ สำนักงานเขตกรุงเทพมหานครทั้ง 50 เขต และศาลาว่าการเมืองพัทยา รวมจุดรับลงทะเบียนไม่น้อยกว่า 7,000 จุด ทั่วประเทศ ซึ่งผู้มีบัตรสวัสดิการแห่งรัฐในปัจจุบันและผู้ที่ไม่เคยมีบัตรฯ จะต้องลงทะเบียนใหม่ทุกคนสำหรับการลงทะเบียนผ่านทางเว็บไซต์ กรณีผู้ลงทะเบียนที่โสด/ไม่มีครอบครัว เมื่อจบขั้นตอนการลงทะเบียน ไม่ต้องไปยื่นเอกสารที่หน่วยงานรับลงทะเบียน ส่วนผู้ลงทะเบียนที่มีครอบครัว เมื่อกรอกข้อมูลทางเว็บไซต์สำเร็จ จะต้องเลือกหน่วยงานรับลงทะเบียน เพื่อไปยื่นเอกสารที่ลงลายมือชื่อครบถ้วน ทั้งผู้ลงทะเบียนและสมาชิกในครอบครัว ซึ่งหากไม่ไปยื่นเอกสาร จะถือว่าลงทะเบียนไม่สำเร็จ และกรณีผู้ลงทะเบียนเป็นผู้พิการ ผู้ป่วยติดเตียง หรือผู้สูงอายุ สามารถมอบอำนาจให้ผู้อื่นมาลงทะเบียนแทนได้ นอกจากนี้ ได้จัดให้มีผู้ช่วยอำนวยความสะดวกตามจุดรับลงทะเบียน และพร้อมให้ความช่วยเหลือกลุ่มเปราะบางในพื้นที่ด้วย ทั้งนี้ สามารถตรวจสอบสถานะ การลงทะเบียนได้ทุกวันศุกร์ในแต่ละสัปดาห์ เริ่มตั้งแต่วันที่ 16 กันยายน 2565 เป็นต้นไป และจะประกาศผลการตรวจสอบคุณสมบัติ ในช่วงเดือนมกราคม 2566